Elment a színek mexikói mágusa - HG.HU
By Kovács Dániel 2012. január 2. 10:50
Ricardo Legorreta: Hotel Camino Real, Mexikóváros (1965)
Ricardo Legorreta: Külügyminisztérium, Mexikóváros
Ricardo Legorreta: Museum of Science and History, Fort Worth, Egyesült Államok
legorreta index
Szürkébb lett a világ. Nyolcvanéves korában elhunyt Ricardo Legorreta mexikói építész, 2011 Praemium Imperiale-díjazottja.
December 30-án, nyolcvan esztendősen elhunyt Ricardo Legorreta mexikói építész, az ország egyik legnevesebb mestere, akit 2011-ben a világ egyik legnagyobb presztízsű művészeti kitüntetésével, Praemium Imperiale-díjjal ismert el a japán kormány. Legorreta legjellemzőbb stílusjegye az élénk, erős színek használata volt, építészete a racionalitás helyett nyíltan az érzelmeket helyezte a központba.
Legorreta Mexikóvárosban született 1931-ben. 1953-ban diplomázott az Universidad Nacional Autónoma de México építészkarán. Miután öt évig a neves modern mester, José Villagrán García műhelyében dolgozott, 1964-ben harmadmagával megalapította saját műhelyét, amely fia, Victor csatlakozását követően ma Legorreta + Legorreta néven működik.
Fél évszázados karrierje Legorretának több mint száz megépült házat, nemzetközi ismertséget és számos kitüntetést hozott. Az építészettörténészek közeli barátja, az 1988-ban elhunyt Luis Barragán építészetének hatását emelik ki életművében. Barragán volt az, aki az 1940-50-es években először kombinálta sikerrel a nemzetközi modern építészet formavilágát a hagyományos mexikói építészet stílusjegyeivel. Legorreta munkásságára kétségtelen hatással volt az amerikai Louis Kahn betonépítészete, a gyarmati stílus és a tradicionális iszlám építészet is. Életműve nehezen sorolható kategóriákba, de az bizonyosan elmondható róla, hogy a nemzetközi modern regionálissá, egyben szerethetővé, emberközelivé tételére tett sikeres kísérlet.
Ricardo Legorreta: Hotel Camino Real, Mexikóváros (1965). Kép: Leonardo, easthastings - flickr.com
Első, nemzetközi sikert hozó munkája az 1960-as évek közepére elkészült mexikóvárosi Camino Real Hotel, amelyen már használja a jellegzetességé vált erős színeket, az akkori nemzetközi trendnek számító nyersbeton felületekkel együtt.
Ricardo Legorreta: Szeplőtelen Fogantatás katedrális, Managua, Nicaragua. Kép: Train.bird, flickr.com
Legorreta egyik legnagyobb visszhangot kiváltott munkája Managua városában épült az 1990-es években, a korábbi földrengésben megrongálódott székesegyház pótlására. A Szeplőtelen Fogantatásról elnevezett templom az iszlám építészet félreismerhetetlen hatását viseli magán, ugyanakkor a helyiek között a sajátos formájú kupolák nyomán La Chichona néven ismert, amit magyarra a „Csöcsösként” lenne fordítható.
Ricardo Legorreta: Külügyminisztérium, Mexikóváros. Kép: arq507, flickr.com
A méretes mexikóvárosi épületkomplexumnál Legorreta visszafogottabb színeket alkalmazott, a szökőkút számtalan apró piramisa viszont jól mutatja vonzódását az alapformák iránt.
Ricardo Legorreta: Museum of Science and History, Fort Worth, Egyesült Államok. Kép: Diorama Sky, flickr.com
Az építész számos, az Egyesült Államokban kapott megbízása közül kiemelkedik ez a Fort Worth-i múzeum, San Antonio közkönyvtára, a dallasi Latino Kulturális Központ, valamint a Los Angeles-i Pershing Square átalakítása.
Legorreta nem csak a középületek, de a családi házak elismert mestere is volt; ilyen munkái közül kiemelkedik a Tokióban 1998-ban, az izraeli Shafaimban 2001-ben és a hawaii Maui szigetén 2002-ben tervezett lakóháza.
Az 1990-es években Legorreta globálisan is keresett építésszé vált, amint a fenti közel-keleti megbízások is mutatják. Az irodája által tervezett Sheraton Hotel a bilbaói Guggenheim-múzeum szomszédságában áll, de a 2000-es évek végén őt kérték fel a San Franciscó-i Mexican Museum új szárnyának tervezésére is. Legorretának a nemzetközi építészeti közéletben betöltött fontos szerepét az is mutatja, hogy több mint tíz évig volt a szakma Nobel-díjaként is emlegetett Pritzker-díj zsűrijének tagja - igaz, így sosem kaphatta azt meg. Munkásságát többek között 2009-ben Mexikói Nemzeti Építészeti Díjjal, 1999-ben az Építészek Nemzetközi Uniója, 2000-ben az Amerikai Építészek Intézetének, 2005-ben a Pánamerikai Építészek Uniójának aranyérmével ismerték el.
építészet, gyász, mexikó, 2011, mexikói építészet, ricardo legorreta
Elhunyt Kiss István, a Budapest Sportcsarnok tervezője
Augusztus 17-én elhunyt Mátis Lajos szombathelyi építész
Elhunyt Douglas Garofalo
/upload/images/photos/000/065/366/managua20130604-19838-prnvtw.thumb.jpg?1370307107
/upload/images/photos/000/065/367/la20130604-19838-u3do11.thumb.jpg?1370307109
/upload/images/photos/000/065/368/katar120130604-19838-q2r9o1.thumb.jpg?1370307112
/upload/images/photos/000/065/369/katar220130604-19838-5v6qbr.thumb.jpg?1370307115
/upload/images/photos/000/065/370/ricardo_legorreta20130604-19838-1ssadqv.thumb.jpg?1370307120
/upload/images/photos/000/065/371/hotel_camino_real20130604-19838-1p8503t.thumb.jpg?1370307123
/upload/images/photos/000/065/372/mexiko_miniszterium20130604-19838-19ucicr.thumb.jpg?1370307126
/upload/images/photos/000/065/373/fort_worth20130604-19838-1h1kpg5.thumb.jpg?1370307129
/upload/images/photos/000/065/375/legorreta_index20130604-19838-n6ql07.thumb.jpg?1370307134